## Zakon o izmjenama i dopunama Zakona o otpadu

### NN 111/2006 (11.10.2006.), Zakon o izmjenama i dopunama Zakona o otpadu

# HRVATSKI SABOR

**2452**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O OTPADU

Proglašavam Zakon o izmjenama i dopunama Zakona o otpadu, kojega je Hrvatski
sabor donio na sjednici 29. rujna 2006. godine.

Klasa: 011-01/06-01/54
Urbroj: 71-05-03/1-06-2
Zagreb, 3. listopada 2006.

Predsjednik
Republike Hrvatske
**Stjepan Mesić**, v. r.

## ZAKON

### O IZMJENAMA I DOPUNAMA ZAKONA O OTPADU

Članak 1.

U Zakonu o otpadu (»Narodne novine«, br. 178/04.) u članku 3. dodaju se točke
20., 21., 22. i 23. koje glase:
»20. reciklažno dvorište jest građevina namijenjena razvrstavanju i privremenom
skladištenju posebnih vrsta otpada,
21. pretovarna stanica (transfer stanica) je građevina za privremeno
skladištenje, pripremu i pretovar otpada namijenjenog transportu prema centru za
gospodarenje otpadom,
22. građevine za zbrinjavanje otpada su: regionalni i županijski centri za
gospodarenje otpadom, odlagališta opasnog, neopasnog i inertnog otpada i
građevine namijenjene za spaljivanje otpada – spalionice otpada,
23. Centar za gospodarenje otpadom je sustav građevina i uređaja za obradu,
oporabu i/ili zbrinjavanje otpada.«

Članak 2.

U članku 9. stavku 3. riječi: »četiri godine« zamjenjuju se riječima: »osam
godina«.

Članak 3.

U članku 10. stavku 2. iza riječi: »Zagreba« dodaju se riječi: »za razdoblje od
osam godina, a njegovo izvršavanje provjerava se godišnje«.

Članak 4.

U članku 11. stavku 2. iza riječi: »vijeće« dodaju se riječi: »za razdoblje od
osam godina, a njegovo izvršavanje provjerava se godišnje«.

lanak 5.

Iza članka 11. dodaje se članak 11.a koji glasi:

*»Članak 11.a*

Izmjene i/ili dopune Plana gospodarenja otpadom iz članka 10. i 11. ovoga Zakona
mogu se donijeti samo za četverogodišnje razdoblje na temelju analize
učinkovitosti poduzetih mjera iz izviješća za to razdoblje, a iznimno i prije uz
suglasnost Ministarstva.«

Članak 6.

U članku 17. stavku 3. točke 4. i 5. mijenjaju se i glase:
»4. procijenjene troškove uklanjanja otpada koji je nepoznata osoba odbacila u
okoliš,
5. troškove oporabe i/ili zbrinjavanja otpada koji obuhvaćaju troškove
projektiranja i gradnje građevina za oporabu i /ili zbrinjavanje otpada,
troškove rada građevina za oporabu i/ili zbrinjavanje otpada te procjenu
troškova zatvaranja građevina za oporabu i/ili zbrinjavanje otpada, njihovog
naknadnog održavanja i gradnje nove građevine koja će se koristiti nakon
prestanka rada postojeće.«

Članak 7.

Iza članka 17. dodaje se članak 17.a koji glasi:

*»Članak 17.a*

(1) Proizvođač i uvoznik proizvoda od kojeg potječu posebne kategorije otpada
dužan je plaćati naknade za gospodarenje tim kategorijama otpada.
(2) Naknade iz stavka 1. ovoga članka uplaćuju se u korist Fonda za zaštitu
okoliša i energetsku učinkovitost radi pripreme, provedbe i razvoja sustava
povrata, skupljanja i zbrinjavanja posebnih kategorija otpada.
(3) Na naplatu naknada iz stavka 1. ovoga članka i na naplatu dospjelih
nenaplaćenih iznosa naknada zajedno s pripadajućim kamatama primjenjuje se
članak 26. stavci 1., 2., 3. i 4., članak 27. i članak 28. Zakona o Fondu za
zaštitu okoliša i energetsku učinkovitost.«

Članak 8.

Članak 18. mijenja se i glasi
»(1) Grad Zagreb, grad, odnosno općina dužni su osigurati uklanjanje i
zbrinjavanje i/ili oporabu otpada koji je nepoznata osoba odbacila u okoliš na
njihovom području.
(2) Ako osoba odgovorna za obavljanje komunalne usluge održavanja čistoće u
gradu, odnosno općini, u skladu s propisom kojim se uređuje komunalno
gospodarstvo, ne zbrine otpad koji je nepoznata osoba odbacila u okoliš taj će
otpad zbrinuti županija na teret proračuna grada, odnosno općine.
(3) Ako osoba odgovorna za obavljanje komunalne usluge održavanja čistoće u
Gradu Zagrebu ne zbrine otpad koji je nepoznata osoba odbacila u okoliš, taj će
otpad zbrinuti Grad Zagreb na teret svog proračuna.
(4) Županija, Grad Zagreb, grad i općina imaju pravo povrata troškova iz stavka
1., 2. i 3. ovoga članka od osobe koja je otpad odbacila u okoliš.«

Članak 9.

Iza članka 18. dodaje se članak 18.a koji glasi:

*»Članak 18.a*

(1) Država je dužna osigurati sanaciju okoliša na zatečenim lokacijama visoko
opterećenim opasnim otpadom od strane nepoznate osobe ili osobe koja je prestala
postojati ako nema pravnog sljednika utvrđenim Planom gospodarenja otpadom
Republike Hrvatske iz članka 9. ovoga Zakona.
(2) Sredstva za financiranje sanacije iz stavka 1. ovoga članka osiguravaju se u
državnom proračunu i iz drugih izvora, u skladu sa zakonom.
(3) Država ima pravo povrata troškova iz stavka 1. ovoga članka od osobe koja je
otpad odbacila u okoliš.«

Članak 10.

U članku 19. stavku 1. iza zagrade dodaju se riječi: »je sastavni dio
informacijskog sustava zaštite okoliša i«.

Članak 11.

U članku 27. stavku 1. riječi: »u skladu s Nacionalnom klasifikacijom
djelatnosti« brišu se.

Članak 12.

Članak 28. mijenja se i glasi:
»(1) Prijevoz otpada za potrebe drugih obavlja prijevoznik otpada registriran za
prijevoz (u daljnjem tekstu: prijevoznik).
(2) Prijevoznik može započeti prijevoz otpada nakon što podnese prijavu za upis
u očevidnik Ministarstva o prijevoznicima otpada i pribavi potvrdu o upisu.
(3) Uz prijavu za upis u očevidnik Ministarstva iz stavka 1. ovoga članka,
prijevoznik ako obavlja djelatnost prijevoza opasnog otpada mora priložiti dokaz
da raspolaže vozilom kojim je dozvoljen prijevoz opasnih tvari prema propisu
koji se primjenjuje na prijevoz opasnih tvari.
(4) Na temelju upisa iz stavka 2. ovoga članka prijevozniku se izdaje potvrda.
Potvrda se na zahtjev prijevoznika izdaje za jednu ili više vrsta otpada.
(5) Ministarstvo dostavlja Agenciji za zaštitu okoliša podatke iz očevidnika o
prijevoznicima otpada jednom godišnje.«

Članak 13.

Iza članka 28. dodaje se članak 28.a koji glasi:

*»Članak 28.a*

(1) Prijevoznik mora voditi očevidnik o prijevozu otpada koji sadrži podatke o
prijevozu otpada i to:
– vrsti i količini prevezenog otpada,
– mjestu utovara otpada i proizvođaču čiji je otpad preuzeo, odnosno o drugom
posjedniku otpada od kojeg je otpad preuzeo,
– mjestu isporuke otpada i osobi koja ga je preuzela,
– naručitelju prijevoza otpada.
(2) Prijevoznik je dužan podatke iz očevidnika iz stavka 1. ovoga članka, čuvati
12 mjeseci.
(3) Prijevoznik je dužan dostaviti podatke iz očevidnika iz prethodne godine do
31. siječnja tekuće godine nadležnom uredu na obrascu prijavnog lista.«

Članak 14.

U članku 29. stavku 1. riječi: »u skladu s Nacionalnom klasifikacijom
djelatnosti« brišu se.

Članak 15.

Iza članka 29. dodaje se članak 29.a koji glasi:

*»Članak 29.a*

Fond može obavljanje poslova pripreme skupljanja i zbrinjavanja posebnih
kategorija otpada ugovorom povjeriti pravnoj osobi iz članka 29. stavka 1. ovoga
Zakona uz plaćanje naknade.«

Članak 16.

U članku 33. stavku 1. točki 1. riječ: »odlaganja« zamjenjuje se riječju:
»zbrinjavanja«.
U stavku 2. riječ: »odlagati« zamjenjuje se riječju: »zbrinjavati«.
U stavku 3. riječ: »odlaganja« zamjenjuje se riječju: »zbrinjavanja«.

Članak 17.

Članak 36. mijenja se i glasi:
»(1) Proizvođač i uvoznik proizvoda (u daljnjem tekstu: Proizvođači) moraju
planirati proizvodnju proizvoda i ambalažu za proizvode na način da se
proizvodnja unapređuje primjenom čistih tehnologija, te na način koji omogućuje
učinkovitu uporabu materijala i energije, potiče ponovnu uporabu i reciklažu
proizvoda (ako je to po svojstvu proizvoda moguće) i uzima u obzir
najprimjereniji postupak oporabe i/ili zbrinjavanja proizvoda kojem je istekao
rok, odnosno vijek trajanja, kako bi se nepovoljni utjecaj na okoliš sveo na
najmanju moguću mjeru.
(2) Proizvođači moraju koristiti sirovine i materijale, poluproizvode i ambalažu
koji smanjuju uporabu energije i materijala i čijim se korištenjem smanjuje
nastajanje otpada.
(3) Proizvođači u najvećoj mogućoj mjeri moraju uvoditi i koristiti povratnu
ambalažu koja smanjuje opterećenja okoliša otpadom u odnosu na ambalažu za
jednokratnu uporabu.
(4) Proizvođači su dužni izbjegavati uporabu materijala, tvari i/ili predmeta
koji sadrže opasne tvari u količinama i/ili koncentracijama koje bi mogle
nepovoljno utjecati na zdravlje ljudi i/ili na okoliš u procesu proizvodnje,
uporabe i zbrinjavanja proizvoda kada postane otpad.
(5) Zabranjuje se na tržište stavljanje ambalaže koja sadrži materijale i opasne
tvari u količinama i/ili koncentracijama koje bi mogle nepovoljno utjecati na
zdravlje ljudi i/ili okoliš.
(6) Proizvođači su dužni na propisan način označavanjem obavještavati potrošača
o bitnim svojstvima proizvoda i ambalaže glede opasnih i onečišćujućih tvari
koje oni sadrže, te o načinu gospodarenja s proizvodom i ambalažom kada postanu
otpad.
(7) Način i postupak označavanja i obavještavanja potrošača o bitnim svojstvima
proizvoda, dijelova proizvoda i ambalaže glede opasnih i onečišćujućih tvari te
zabranu stavljanja na tržište proizvoda i dijelova proizvoda koji sadrže opasne
tvari u količinama i/ili koncentracijama koje bi mogle nepovoljno utjecati na
zdravlje ljudi i/ili na okoliš propisuje ministar.«

Članak 18.

Članak 37. briše se.

Članak 19.

U članku 39. stavak 3. mijenja se i glasi:
»(3) Proizvođač otpada uz otpad mora ovlaštenoj osobi predati prateći list s
podacima iz očevidnika o otpadu u skladu sa člankom 20. stavkom 1. ovoga
Zakona.«

Članak 20.

U članku 40. stavku 1. riječi: »nepoznatog sastava« zamjenjuju se riječima: »za
koji ne posjeduje deklaraciju o fizikalnim i kemijskim svojstvima otpada«.
U stavku 2. riječ: »izjavu« zamjenjuje se riječju: »deklaraciju«.

Članak 21.

U članku 41. stavku 2. točki 5. riječi: »način obrade« zamjenjuju se riječju:
»zbrinjavanja«.
U točki 6. riječ: »odlaganja« zamjenjuje se riječima: »oporabe i/ili
zbrinjavanja«.
U stavku 7. riječi: »termičku obradu otpada« zamjenjuju se riječima:
»spaljivanje i suspaljivanje otpada«.

Članak 22.

U članku 44. stavku 2. točki 5. iza riječi: »oporabe« dodaju se riječi: »i/ili
zbrinjavanja«.

Članak 23.

U članku 48. stavku 1. riječi: »stavka 1.« zamjenjuju se riječima: »stavka 3.«.
U stavku 2. točki 2. riječ: »obrada« zamjenjuje se riječju: »zbrinjavanja«.
U stavku 2. točki 4. riječ: »obrade« zamjenjuje se riječju: »zbrinjavanja«.

Članak 24.

U članku 50. stavku 2. točki 6. iza riječi: »Notifikacija« dodaju se riječi: »i
Dokument o prometu«.
U stavku 2. točki 7. riječ: »obrade« zamjenjuje se riječima: »zbrinjavanja i/ili
oporabe«.
U stavku 2. točki 8. iza riječi: »sanacije« dodaje se riječ: »okoliša«.

Članak 25.

U članku 71. riječ: »odložila« zamjenjuje se riječju: »odbacila«.

Članak 26.

U članku 72. riječ: »odloženog« zamjenjuje se riječju: »odbačenog«.

Članak 27.

U članku 74. stavku 1. riječ: »odloženog« zamjenjuje se riječju: »odbačenog«.
U stavku 1. podstavku 1. riječ: »odlaganje« zamjenjuje se riječima:
»zbrinjavanja i/ili oporabe«.

Članak 28.

U članku 88. stavku 1. točki 5. riječ: »odlaže« zamjenjuje se riječju:
»zbrinjava«.
U točki 8. riječi: »obrade i/ili odlaganja« zamjenjuju se riječima: »oporabe
i/ili zbrinjavanja«.
Točka 10. mijenja se i glasi:
»10. je proizvođač ako stavi na domaće tržište ambalažu i dijelove ambalaže koji
sadrže materijale i opasne tvari u količinama i/ili koncentracijama koje bi
mogle nepovoljno utjecati na zdravlje ljudi i/ili okoliš (članak 36. stavak
5.).«
Iza točke 10. dodaje se točka 10.a koja glasi:
»10.a je proizvođač koji ne označuje i ne obavještava potrošača o bitnim
svojstvima proizvoda i ambalaže glede opasnih i onečišćujućih tvari koje oni
sadrže, te o načinu gospodarenja s proizvodom i ambalažom kada postanu otpad
(članak 36. stavak 6.).«
U točki 13. riječi: »u slučaju kada je otpad nepoznatog sastava« zamjenjuju se
riječima: »u slučaju za koji ne posjeduje deklaraciju o fizikalnim i kemijskim
svojstvima otpada«.
U točki 14. riječ: »izjavu« zamjenjuje se riječju: »deklaraciju«.

Članak 29.

U članku 89. stavku 3. riječi: »odložila izvan odlagališta otpada« zamjenjuju se
riječima: »odbacila u okoliš«.

Članak 30.

U članku 90. stavku 1. točki 5. riječi: »odložila izvan odlagališta otpada«
zamjenjuju se riječima: »odbacila u okoliš«.

Članak 31.

U članku 91. stavak 1. točka 14. mijenja se i glasi:
»14. je proizvođač otpada, a uz otpad ovlaštenoj osobi ne preda prateći list s
podacima iz očevidnika o otpadu u skladu sa člankom 20. stavkom 1. ovoga Zakona
(članak 39., stavak 3. i 4.).«

Članak 32.

U članku 92. stavku 1. točki 4. riječi: »članka 28. stavka 4.« zamjenjuju se
riječima: »članka 28.a stavka 1.«.
U točki 5. riječi: »članka 28. stavak 5.« zamjenjuju se riječima: »članka 28.a
stavka 2.«.

Članak 33.

Članak 104. mijenja se i glasi:
»(1) Ovlašćuje se ministar nadležan za zaštitu okoliša na donošenje pravilnika
kojima se uređuje:
1. gospodarenje otpadom: postupci oporabe i/ili zbrinjavanja otpada, kategorije
i tehničko-tehnološki uvjeti kojima moraju udovoljavati građevine za
skladištenje otpada, potrebna stručna sprema radnika za obavljanje poslova
skladištenja, oporabe i/ili zbrinjavanja otpada te način vođenja i dostave
podataka o gospodarenju otpadom.
2. mjerila, postupak i način određivanja iznosa naknade vlasnicima nekretnina i
jedinicama lokalne samouprave.
3. vrste naknada i iznosi naknada koje plaćaju obveznici plaćanja naknada na
posebne kategorije otpada, način i rokove obračunavanja i plaćanja naknada te
način gospodarenja pojedinim posebnim kategorijama otpada i to:
– ambalažom i ambalažnim otpadom,
– otpadnim električnim i elektroničkim uređajima i opremom,
– otpadnim vozilima
– otpadnim baterijama i akumulatorima,
– otpadnim gumama,
– otpadom iz rudarstva i eksploatacije mineralnih sirovina, uz suglasnost
ministra nadležnog za gospodarstvo,
– otpadnim uljima,
– otpadom iz industrije titanovog dioksida, uz suglasnost ministra nadležnog za
gospodarstvo,
– polikloriranim bifenilima (PCB) i polikoloriranim terfenilima (PCT), uz
suglasnost ministra nadležnog za gospodarstvo,
4. način i postupci gospodarenja otpadom koji sadrži azbest uz suglasnost
ministra nadležnog za zdravstvo.
5. način i uvjeti odlaganja otpada, kategorije i uvjeti rada za odlagališta
otpada.
6. način i uvjeti termičke obrade otpada, uz suglasnost ministra nadležnog za
gospodarstvo.
7. način i uvjeti gospodarenja muljem iz uređaja za pročišćavanje otpadnih voda
kad se mulj koristi u poljoprivredne svrhe, uz suglasnost ministra nadležnog za
poljoprivredu.
8. načini i postupci gospodarenja medicinskim otpadom koji nastaje prilikom
pružanja zdravstvene zaštite ljudi i životinja i iz srodnih istraživačkih
djelatnosti, uz suglasnost ministra nadležnog za zdravstvo.
9. načini i postupci gospodarenja građevinskim otpadom.
(2) Pravilnici iz stavka 1. točke 1. i 2., točke 3. podstavka 1., 2,. 3., 4.,
5., 6., 7., točke 4., 5., 6., 7. i 8. ovoga članka donijet će se u roku od
godinu dana od dana stupanja na snagu ovoga Zakona.
(3) Pravilnici iz stavka 1. točke 3. podstavka 8. i 9. i točke 9. ovoga članka
donijet će se u roku od dvije godine od dana stupanja na snagu ovoga Zakona.«

Članak 34.

Pravilnik o ambalaži i ambalažnom otpadu (»Narodne novine«, br. 97/05. i
115/05.), Pravilnik o gospodarenju otpadnim gumama (»Narodne novine«, br.
40/06.) i Pravilnik o mjerilima, postupku i načinu određivanja naknade
vlasnicima nekretnina i jedinicama lokalne samouprave (»Narodne novine«, br.
59/06.) doneseni na temelju Zakona o otpadu (»Narodne novine«, br. 178/04. i
153/05.) ostaju na snazi do stupanja na snagu pravilnika iz članka 104. stavka
1. točke 2. i točke 3. podstavka 1. i 3. ovoga Zakona.

Članak 35.

Danom stupanja na snagu ovoga Zakona prestaje važiti Uredba o izmjeni i dopuni
Zakona o otpadu (»Narodne novine«, br. 153/05.).

Članak 36.

Ovaj Zakon stupa na snagu osmoga dana od dana objave u »Narodnim novinama«.

Klasa: 310-33/06-01/01
Zagreb, 29. rujna 2006.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Zakon, NN 111/2006-2452
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)